Vammaisten henkilöiden oikeuksien neuvottelukunta VANE

Kokous 2/2019

Aika maanantai 8.4.2019 klo 12.30-15

Paikka Kokoushuone Julkisuus, Oikeusministeriö, Etelä Esplanadi 10, Helsinki

|  |  |  |  |
| --- | --- | --- | --- |
| Jäsen |  | Henkilökohtainen varajäsen |  |
| Pöyhönen Eveliina, pj. (-) | STM |  |  |
| Loijas Sari, vpj. (-) | Vammaisfoorumi ry |  |  |
| Alanne Kaisa (x) | Vammaisfoorumi ry | Fredriksson Jan-Mikael( ) | Vammaisfoorumi ry |
| Artemjeff Panu (x) | OM | Nyman Yrsa ( ) | OM |
| Gustafsson Henrik (x) | Vammaisfoorumi ry | Siiskonen Virpi ( ) | Vammaisfoorumi ry |
| Haring Kari (-) | SAK | Naukkarinen Tytti (-) | SAK |
| Huhta Jaana (x)  Hynynen Raija (x) | STM  YM | - ( )  Maijala Juha-Pekka) | STM  YM |
| Lehti Susanna (-) | Vammaisfoorumi ry | Haimelin-Serimaa Tiina( ) | Vammaisfoorumi ry |
| Massa Kai (x) | MaRa ry | Kamppi Elina ( ) | Finanssiala ry |
| Mårtensson Anne (-) | OKM | Piispanen Toni (x) | OKM |
| Viemerö Jaana (-) | Suomen Kuntaliitto | Vogt Ellen (-) | Suomen Kuntaliitto |
| Sommardal Jasmine (x) | UM | Janina Hasenson ( ) | UM |
| Sariola Jukka (x) | Vammaisfoorumi ry | Huldin Sune ( ) | Vammaisfoorumi ry |
| Tötterman Patrik (x) | TEM | Liski-Wallentowitz Hanna ( ) | TEM |
| Urhonen Amu (-) | Vammaisfoorumi ry | Metsävainio Katja (-) | Vammaisfoorumi ry |
| Vesanen-Nikitin Irja (-) | LVM | Åkermarck Mikael (x) | LVM |
| Hoffrén Tea (x)  Anne Vuori (x)  Leea Rautanen-Muhli (x) | VANE  VANE  VANE |  |  |

Pysyvät asiantuntijat:

Koponen Riitta (-) SM

Lindqvist Gunilla (-) Ahvenanmaan maakunta

Nurmi-Koikkalainen Päivi (-) THL

Vuorinen Virpi (-) VM

Kutsuttuina asiantuntijoina: Pamela Sarasmo (Yhdenvertaisuusvaltuutetun toimisto, 10), Hisayo Katsui (Helsingin yliopisto, 11), Mikko Joronen (Ihmisoikeuskeskus)

1. Kokouksen avaus

Jaana Huhta avasi kokouksen klo 12.34. Todettiin, että puheenjohtaja ja varapuheenjohtaja ovat estyneitä osallistumaan kokoukseen ja siten Huhta toimii kokouksen puheenjohtajana.

2. Esityslistan hyväksyminen

Hyväksyttiin esityslista.

3. Edellisen kokouksen pöytäkirjan hyväksyminen (liite 1 pöytäkirja suomi; liite 2 pöytäkirja ruotsi)

Hyväksyttiin edellisen kokouksen pöytäkirja.

4. Hallinnonalojen ja työryhmien kuulumiset / Toimintaohjelman seuranta

Hallinnonalat ja VANEn työryhmäedustajat esittelivät ajankohtaiset kuulumiset erityisesti YK:n vammaissopimuksen kansallisen toimintaohjelman näkökulmasta.

*Panu Artemjeff, OM:* Perusoikeusbarometri-tutkimushankkeessa kartoitetaan vammaisten henkilöiden perusoikeuksien toteutumista. EU:n perusoikeusvirasto FRA tekee vastaavaa kyselyä koko väestöstä. Siten tutkimushankkeen myötä saatuja tuloksia vammaisten henkilöiden osalta voidaan verrata muuhun väestöön. Artemjeff kertoi myös, että yhdenvertaisuussuunnittelun tueksi valmistellaan vammaisia henkilöitä koskevaa aineistoa.

*Mikael Åkermarck, LVM*: Traficom työstää raporttia siitä, miten liikennepalvelulakia toimeenpannaan. Aiheesta on tehty kysely ennen lain voimaantuloa ja seuraava seuranta on vuonna 2020. LVM julkaisee loppukeväästä Traficomin toteuttaman selvityksen taksikyytien toimivuudesta.

*Raija Hynynen, YM:* Esteetön rakennus ja ympäristö –opas on valmistunut. Hynynen kertoi myös, että pohjoismainen ministerineuvosto hyväksyi viime vuonna rakentamismääräyksiin liittyvän aloitteen, jonka myötä pyritään harmonisoimaan rakennusmääräyksiä pohjoismaissa. Ensimmäisenä tarkastelun kohteena ovat esteettömyysmääräykset. Kehitysvamma-alan asumisen neuvottelukunta on lähettänyt YMöön kannanoton kiinteistöverotukseen liittyen.

*Jukka Sariola, Vammaisfoorumi ry:* Kuntoutusasioiden neuvottelukunnan edellisessä kokouksessa esiteltiin hankintojen kilpailutukseen liittyvän selvitystyöryhmän työtä. Työryhmän tehtävänä on antaa Kelan johdolle selvitys siitä, miten kilpailutuksia voitaisiin parantaa. Selvitys sisältää suosituksia ja tarkistuslistan siitä, mitä kilpailutuksessa on huomioitava vammaisten henkilöiden oikeuksien toteutumisen näkökulmasta.

*Henrik Gustafsson, Vammaisfoorumi ry*: YK:n vammaissopimus käyttöön -käsikirjasta on julkaistu uudistettu painos. Katso tarkemmin: <https://www.invalidiliitto.fi/tietoa/vammaisten-oikeudet/ykn-vammaissopimus>

*Patrik Tötterman, TEM:* Vaalikauden aikana työttömien vammaisten työnhakijoiden määrä on pudonnut. Myös pitkäaikaistyöttömyys on tilastojen valossa vähentynyt. Luvut eivät kuitenkaan heijasta koko kuvaa, sillä ne eivät sisällä esimerkiksi piilotyöttömien määriä. Eduskuntaryhmät allekirjoittivat 5.2.2019 kannanoton, jonka mukaan ne sitoutuvat edistämään vammaisten henkilöiden ja pitkäaikaissairaiden työllisyyttä yli vaalikausien. Yhtenä keinona vammaisten henkilöiden työllisyyden edistämiselle voisi olla hankintojen työllistämispotentiaalin hyödyntäminen. Tästä on kokemusta esimerkiksi Helsingin kaupungilla.

*Toni Piispanen, OKM:* Liikuntajärjestöjen valtionavustusten saamisen yhtenä edellytyksenä on vuodesta 2016 lähtien ollut yhdenvertaisuussuunnitelman laatiminen. OKM seuraa, onko suunnitelmia tehty ja mitä niiden pohjalta on konkreettisesti tehty. OKM:n nuorisopuolella on laadittu vapaa-aikatutkimus, johon sisältyy vammaisiin henkilöihin kohdistuva selvitysosio. Tutkimuksen mukaan vammaisten henkilöiden mahdollisuudet osallistua liikuntaan ovat muita huonommat. Piispanen kertoi myös, että liikuntapoliittinen selonteko on tällä hetkellä eduskunnassa. Katso selonteko: <https://www.eduskunta.fi/FI/vaski/KasittelytiedotValtiopaivaasia/Sivut/VNS_6+2018.aspx>

*Kaisa Alanne, Vammaisfoorumi ry:* Järjestöneuvos Liisa Kauppisen 80-vuotispäivän kunniaksi järjestetään ihmisoikeuksiin keskittyvä seminaari Finlandia-talossa 10.5.2019.

*Jaana Huhta, STM:* Sote-uudistuksen kaatumisen myötä myös muita suuria kokonaisuuksia kuten vammaispalvelulain ja asiakasmaksulain uudistus raukesivat. IMO-paketin valmistelu jatkuu vastuuvalmistelija Merituuli Mähkän johdolla. THL:n koulutuskierros vammaispalvelujen hankinnoista jatkuu syksyllä. Kiertueen aineistot ovat saatavilla THL:n verkkosivuilla. Huhta kertoi myös, että apulaisoikeuskansleri on antanut päätöksen sukupuolisensitiivisestä avustamisesta (dnro OKV/1/50/2018, 28.3.2019). Päätöksessä on tarkasteltu etenkin osallistamista ja mielipiteen selvittämistä. Päätös: <https://valtioneuvosto.fi/artikkeli/-/asset_publisher/apulaisoikeuskansleri-perusoikeuksien-toteutuminen-sukupuolisensitiivisissa-avustamistilanteissa-tulisi-varmistaa-konkreettisemmalla-ohjauksella?utm_source=dlvr.it&utm_medium=twitter>

Jaana Paanetojan selvitys työllistymistä tukevan toiminnan ja työtoiminnan uudistamisesta on julkaistu. Selvityksestä järjestettäneen kuulemistilaisuus ja lausuntokierros. Selvitys: <https://stm.fi/artikkeli/-/asset_publisher/selvityshenkilo-vammaisten-henkiloiden-tyotoimintaa-uudistetta-1?utm_source=dlvr.it&utm_medium=twitter>

*Jasmine Sommardal, UM:* Valtioneuvosto asettaa osapuolikokouksen valtuuskunnan torstaina 11.4.2019. Valtuuskunnan puheenjohtajana toimii alivaltiosihteeri Pekka Puustinen ja järjestöjä edustaa Sari Kokko. Valtuuskunnan koko on yhteensä 17 henkeä. Kokouksen yhteydessä järjestetään poliittiseen osallisuuteen keskittyvä sivutapahtuma Kalle Könkkölän muistoksi. Suomen määräaikaisraportti CRPD-komitealle pyritään saamaan mahdollisimman pian valmiiksi. Sovittiin, että suomenkielinen lopullinen versio lähetetään tiedoksi VANElle.

Päätös:

VANE merkitsi kuullun tiedoksi.

5. Toimintaohjelman toteutumisen arviointi (liite 3 toimintaohjelman toimenpiteet suomi; liite 4 toimintaohjelman toimenpiteet ruotsi)

Toimintaohjelmakausi on päättymässä huhtikuun 2019 lopussa. VANE on aiemmin päättänyt, että toimintaohjelmakauden lopussa tehdään hallinnonaloittain arviointi toimenpiteiden toteutumisesta (kokous 4/2018 ja kokous 1/2019).

Tiiviin loppuraportin tekemistä varten ministeriöittäin pyydetään kokoamaan seuraavat tiedot:

1. Toimenpiteittäin toteutumisen tila: toteutunut / toteutunut osittain / ei toteutunut (huomattava myös kaikille yhteiset toimenpiteet)
2. Toimenpiteittäin tiivis sanallinen kuvaus toteutumisesta (muutamalla lauseella)
3. Muut keskeiset muutokset hallinnonalalla toimintakauden aikana vrt. nykytilan kuvaus toimintaohjelmassa

Päätös:

VANE päätti toimintaohjelman arvioinnin tekemisestä. Ministeriöt kokoavat tiiviin loppuraportin 15.5. mennessä. VANE lähettää asiasta vielä erillisen pyynnön kirjaamojen kautta.

6. Toimintaohjelmakauden päätöstilaisuuden järjestäminen

VANE on aiemmin päättänyt järjestää toimintaohjelman päätöstilaisuuden (kokous 1/2019). Tilaisuuteen kutsutaan edustajat ministeriöistä ja valtakunnallisista vammaisjärjestöistä. Kunkin ministeriön edustaja esittelee lyhyesti toimintaohjelman toteutumisen tilan omalla hallinnonalallaan. Vammaisjärjestöjen edustajilla on mahdollisuus esittää kysymyksiä ministeriöiden edustajille.

Päätös:

VANE päätti järjestää tilaisuuden 24.5.2019 klo 12-15, paikkana STM, Meritullinkatu 8, kokoushuone Meritulli. Tilaisuuteen kutsutaan ministeriöiden edustajien lisäksi 1-2 osallistujaa järjestöittäin.

7. VANEn toimintakauden 2017—2019 toimintakertomuksen hyväksyminen (liite 5)

Käydään läpi esitys toimintakertomukseksi.

Päätös:

Toimintakertomukseen lisätään edustus valtakunnallisessa apuvälineiden luovutustyöryhmässä. Mahdolliset muut teknisluonteiset kommentit lähetetään mahdollisimman pian Tea Hoffrénille. VANE hyväksyi toimintakertomuksen kaudelta 2017-2019.

8. Annettu lausunto, jäsenesitys ja hallitusohjelmatavoitteet

VANE on antanut edellisen kokouksensa jälkeen seuraavan lausunnon:

* Opetushallitus: Lausunto lukion opetussuunnitelman perusteiden luonnoksesta; OPH-632-2019; määräaika 11.4.2019

VANE on esittänyt edustajakseen seuraavaan työryhmään:

* Valtiovarainministeriö: Seurantaryhmä laille digitaalisten palveluiden tarjoamisesta VM181:00/2018; jäsenesitys suunnittelija Leea Rautanen-Muhli

VANE on hyväksynyt edellisen kokouksen jälkeen päivitetyt hallitusohjelmatavoitteet (liite 6 hallitusohjelmatavoitteet suomi; liite 7 hallitusohjelmatavoitteet ruotsi)

VANE on saanut seuraavat lausuntopyynnöt:

* Oikeusministeriö: Lausuntopyyntö Oikeushallintovirastoselvityksestä; VN/6598/2018, määräaika 31.5.2019
* Ulkoministeriö: yleissopimus vammaisten henkilöiden oikeuksista; sopimuspuolten kokouksen 12. istunto New Yorkissa 11.-13.6.2019; valtuuskunnan asettaminen, määräaika 3.4.2019

Päätös:

VANE merkitsi lausunnon, jäsenesityksen ja hallitusohjelmatavoitteet hyväksytyiksi. OM:n lausuntopyyntö on lähetetty VANEn jäsenille ja varajäsenille kommenteille. VANE ei anna lausuntoa, ellei asiasta herää kommentteja. VANElla ei ole mahdollisuutta kustantaa osallistujaa osapuolikokoukseen.

9. Tiedoksi

* Materiaali YK:n vammaiskomitean 7. yleiskommentin pohjalta: Vammaisten henkilöiden osallistaminen kunnallisessa päätöksenteossa
* YK:n vammaissopimuksen selkoversion työstäminen
* VANEn nimeäminen seuraavalle toimintakaudelle ja arviointikysely neuvottelukunnan toiminnasta
* Vammaisneuvostopäivät 2019

Päätös:

VANE merkitsi asiat tiedoksi.

10. Vammaisten henkilöiden oikeudet Yhdenvertaisuusvaltuutetun toiminnassa

Pamela Sarasmo Yhdenvertaisuusvaltuutetun toimistosta kertoi vammaisten henkilöiden oikeuksien toteutumisen tilasta. Yhdenvertaisuusvaltuutettu antoi kesällä 2018 ensimmäisen kertomuksensa eduskunnalle (<https://www.syrjinta.fi/-/yhdenvertaisuusvaltuutetun-ensimmainen-kertomus-eduskunnalle-syrjinnalla-on-monet-kasvot-lakimuutoksia-tarvitaan>). Vammaisuus on valtuutetun toimialan toiseksi suurin yhteydenottoperuste: viime vuonna vammaisuuteen liittyviä yhteydenottoja oli 192. Yhteydenottojen määrä on vuosien mittaan kasvanut. Suurin osa yhteydenotoista koskee esimerkiksi sotepalveluja, muita julkisia palveluja ja yksityisiä palveluja.

Keskusteluissa nostettiin esiin taloyhtiöiden asema yhdenvertaisuuslain näkökulmasta. Esimerkiksi apuvälineiden säilyttämiselle tarvittavia tiloja voi olla vaikea saada. Yhdenvertaisuusvaltuutetun toimistolla on pohdittu, voisiko kohtuulliset mukautukset ulottua myös taloyhtiöiden toimintaan.

Tea Hoffrén kertoi, että meneillään on VNTEAS-hanke yhdenvertaisuuslain toimivuudesta. Katso tarkemmin hanke: <https://tietokayttoon.fi/hankkeet/hanke-esittely/-/asset_publisher/aidosti-yhdenvertaiset-yhdenvertaisuuslain-arviointi>

Päätös:

VANE merkitsi keskustelun tiedoksi.

11. Ajankohtaista vammaistutkimuksessa

Vammaistutkimuksen apulaisprofessori Hisayo Katsui Helsingin yliopistosta kertoo ajankohtaisista asioista vammaistutkimuksessa.

Helsingin yliopisto on ainoa suomalainen yliopisto, jossa voi opiskella vammaistutkimusta. Oppiaine järjestää myös ajankohtaisseminaareja ja muita tilaisuuksia. Vuosittainen konferenssi yhteistyössä THL:n kanssa järjestetään 15.8.2019 THL:ssä. Katsui ohjaa tällä hetkellä kahdeksaa jatko-opiskelijaa. Suomessa on arviolta 20-25 vammaistutkimuksen alan väitöskirjaa työstävää tutkijaa.

Todettiin, että olisi mielenkiintoista saada koontia siitä, millaista vammaissopimukseen liittyvää tutkimusta tehdään. Oikeustieteen alalta on valmisteilla ainakin yksi väitöskirja.

Päätös:

VANE merkitsi keskustelun tiedoksi.

12. Muun mahdolliset asiat

Tea Hoffrén kertoi, että VANEn nimeäminen uudelle toimikaudelle viivästyy hallituksen eroamisen myötä. Nimeämistä valmistellaan siten, että uusi hallitus voi nimetä neuvottelukunnan alkusyksystä.

13. Kokouksen päättäminen

Puheenjohtaja päätti kokouksen klo 14.35.